**Dunasziget Község Önkormányzata Képviselő-testületének 14/2020. (X.05.) önkormányzati rendelete a szociális rászorultságtól függő természetbeni tűzifa ellátás szabályozásáról**

Dunasziget Község Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói felhatalmazása alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében eljárva a következőket rendeli el:

                                                                  **1. §**

(1) Dunasziget Község Önkormányzata (a továbbiakban: Önkormányzat) kérelemre, egyedi elbírálás alapján természetbeni juttatásként - a rendelkezésre álló készlet erejéig - tűzifa támogatást nyújt azon szociálisan rászoruló személy részére, akinek háztartásában az ellátás megállapításánál figyelembe vehető, egy főre számított családi jövedelemhatár az öregségi nyugdíj mindenkori legkisebb összegének 280%-a, egyedülálló személy esetében az öregségi nyugdíj mindenkori legkisebb összegének 315%-a, míg az egyedülálló gyermeket nevelő személy esetében annak 335 %-a.

(2) Az (1) bekezdésben meghatározott feltételeknek megfelelő kérelmezők közül előnyt élvez az, aki a szociális igazgatásról és szociális ellátásokról szóló 1993. évi III. törvény szerinti aktív korúak ellátására, időskorúak járadékára, vagy – tekintet nélkül annak természetbeni vagy pénzbeli formában történő nyújtására – települési támogatásra, a gyermekek védelméről és a gyámügyi igazgatásról szóló 1997. évi XXXI. törvényben szabályozott halmozottan hátrányos helyzetű gyermeket nevelő család, valamint az egyedülálló 80 év feletti személy.

(3) Ingatlanonként egy háztartás részesülhet támogatásban.

(4) Háztartásonként legfeljebb 5 m3 tűzifa biztosítására kerülhet sor.

(5) Nem részesülhet támogatásban, aki a lakóingatlan fűtését fatüzeléssel megoldani nem tudja.

                                                                     **2. §**

(1) A támogatás iránti kérelmet 2021. január 15. napjáig lehet benyújtani az Önkormányzathoz.

(2) A kérelemhez csatolni kell a kérelmező és a vele egy háztartásban élők jövedelmét igazoló dokumentumot.

(3) A beérkezett kérelmek alapján a Szociális, Kulturális és Sport Bizottság a rendelkezésre álló készlet erejéig, legkésőbb 2021. január 31. napjáig – dönt a támogatás odaítéléséről.

                                                                     **3. §**

Ez a rendelt a kihirdetését követő napon lép hatályba és 2021. február 17-én hatályát veszti.

**Cseh Benjamin** **Dr. Zámbó Tibor**

polgármester                                                                                   jegyző

Kihirdetve:

Dunasziget, 2020. október 05.

                                                **Dr. Zámbó Tibor**

                        jegyző